ΓΡΑΠΤΗ ΕΡΩΤΗΣΗ E-3458/98

υποβολή: Hiltrud Breyer (V) προς την Επιτροπή

(24 Νοεμβρίου 1998)

Θέμα: Δυσκόλως αποδομούμενοι οργανικοί ρύποι (Persistent Organic Pollutants, POPs)

1. Γνωρίζει η Επιτροπή σε ποιό βαθμό επιβαρύνονται οι πολίτες της ΕΕ με POPs;

2. Τί μέτρα λαμβάνει η Επιτροπή για να μειωθεί περαιτέρω το επίπεδο επιβάρυνσης των πολιτών και του περιβάλλοντος με POPs;

3. Γνωρίζει η Επιτροπή ποιές εθνικές νομοθετικές διατάξεις υπάχουν σχετικά με τους POPs και κατά πόσον εφαρμόζονται οι ισχύουσες διατάξεις στα 15 κράτη μέλη;

4. Ποιός θα διευθύνει τις διαπραγματεύσεις στην INC καθώς και στην Ομάδα Εμπειρογνωμόνων, η Επιτροπή ή το Συμβούλιο;

5. Σκοπεύει η Επιτροπή να καθορίσει την τακτική της κατόπιν συνεννοήσεως με το Ευρωπαϊκό Κοινοβούλιο και τις ΜΚΟ, δηλαδή τη βιομηχανία και τις ενώσεις προστασίας του περιβάλλοντος;

6. Ποιά θα είναι, κατά την κρίση της Επιτροπή, τα κριτήρια για τους POPs; Θα πρέπει, άραγε, να συμφωνούν με τα κριτήρια της Δήλωσης της Sintra στο πλαίσιο της Σύμβασης OSPAR;

7. Με ποιό τρόπο σκοπεύει να μετάσχει η Επιτροπή στη χρηματοδότηση των προσεχών INC και των συναντήσεων των ομάδων εργασιών, ή πώς υποστηρίζει η Επιτροπή τη διαδικασία πρόληψης των POPs;

8. Πώς μπορούν, κατά την άποψη της Επιτροπής να αντιμετωπίσουν οι αναπτυσσόμενες χώρες τα προβλήματά τους με τους POPs;

Απάντηση της κας Bjerregaard εξ ονόματος της Επιτροπής

(21 Ιανουαρίου 1999)

1. Η παραγωγή και η χρήση έμμονων οργανικών ρύπων (POP - persistant organic pollutants) δεν είναι ευρέως διαδεδομένη στην Κοινότητα. Η πλειοψηφία των προϊόντων που εμπίπτουν σε αυτήν την κατηγορία - πλην των ακουσίως παραγόμενων και εκπεμπόμενων POP όπως οι διοξίνες - δεν κυκλοφορούν πλέον στο εμπόριο εδώ και πολλά χρόνια. Συνεπώς η έκθεση του πληθυσμού μπορεί να θεωρηθεί περιορισμένη. Εκτός Κοινότητας αντιθέτως, η κατάσταση δεν είναι η ίδια.

2. Η Επιτροπή ενεργεί καταρχήν προτείνοντας νομοθετήματα σε κοινοτικό επίπεδο και αφετέρου συμμετέχοντας στις διαπραγματεύσεις περιφερειακών ή παγκόσμιων μέσων. Τα πιο πρόσφατα παραδείγματα είναι η πρόταση οδηγίας του Συμβουλίου για την αποτέφρωση των αποβλήτων(1) που περιέχει οριακές τιμές εκπομπών για τις διοξίνες και τα φουράνια καθώς και το πρωτόκολλο της Συνθήκη για την ατμοσφαιρική ρύπανση σε μεγάλες αποστάσεις του 1979 το οποίο αφορά τους έμμονους οργανικούς ρύπους το οποίο υπογράφηκε στο Aarhus στις 24 Ιουνίου 1998.

3. Η Επιτροπή ενημερώνεται για κάθε εθνική νομοθετική πράξη που της κοινοποιείται στο πλαίσιο της μεταφοράς μιας κοινοτικής οδηγίας ή της διαδικασίας πληροφόρησης στον τομέα των τεχνικών προτύπων και προδιαγραφών που προβλέπεται από την οδηγία του Συμβουλίου 83/189/EOK της 28ης Μαρτίου 1983(2). Τα κράτη μέλη δεν είναι υποχρεωμένα να παρέχουν πληροφορίες για τους εθνικούς νόμους ή μέτρα που θεσπίζουν πέρα από τις ως άνω υποχρεώσεις τους.

4. Το μελλοντικό παγκόσμιο μέσο για τους POP εμπίπτει εν μέρει στην αρμοδιότητα της Κοινότητας και εν μέρει στην αρμοδιότητα των κρατών μελών. Η Επιτροπή έχει υποβάλει στο Συμβούλιο σύσταση απόφασης με την οποία επιτρέπεται στην Κοινότητα να συμμετάσχει στις διαπραγματεύσεις που διεξάγονται στο πλαίσιο του προγράμματος των Ηνωμένων Εθνών για το περιβάλλον (UNEP)(3).

5. Όσον αφορά τις διεθνείς διαπραγματεύσεις, η συνθήκη ΕΚ προβλέπει, στην πρώτη παράγραφο του άρθρου 228, μόνο τη συνεννόηση με τις ειδικές επιτροπές που ορίζονται από το Συμβούλιο.

6. Όσον αφορά τα κριτήρια για τον ορισμό των POP, η Επιτροπή θα βασιστεί όσο είναι δυνατόν στα κριτήρια που συζητιούνται στο πλαίσιο του πρωτοκόλλου POP που προαναφέρθηκε. Η στρατηγική της επιτροπής που έχει συσταθεί στο πλαίσιο των συμβάσεων του Όσλο και του Παρισιού (σύμβαση OSPAR) για τις επικίνδυνες ουσίες αφορά ευρύ σύνολο ουσιών του οποίου οι POP αποτελούν υποομάδα.

7. Η Επιτροπή έχει σημειώσει την πρόσφατη πρόταση του διευθυντή του τμήματος "χημικά προϊόντα" του UNEP σχετικά με τη σύσταση "λέσχης POP" με σκοπό τη συγχρηματοδότηση της διαδικασίας διαπραγμάτευσης. Πιθανή συνεισφορά της Επιτροπής είναι υπό εξέταση.

8. Κατά τις αρχικές διαβουλεύσεις με το Συμβούλιο αποφασίστηκε να προτιμηθεί η χρησιμοποίηση των ήδη υφιστάμενων χρηματοδοτικών μέσων. Επιπλέον, όλοι οι μηχανισμοί χρηματοδότησης θα πρέπει να είναι απολύτως ανάλογοι με τις υποχρεώσεις που επιβάλλονται στα εν λόγω κράτη. Η Επιτροπή θα καθορίσει πιο επεξεργασμένη θέση σε μεταγενέστερο στάδιο των διαπραγματεύσεων σχετικά με το παγκόσμιο μέσο.

(1) COM(98)558 τελικό.

(2) ΕΕ L 109 της 26.4.1983.

(3) SEC(98) 1366 τελικό.